Naudat olivat nälkiintyneitä, ja niillä oli sorkkasairauksia sekä vakavia tulehduksia.

Lypsytilan isäntä on tuomittu ehdolliseen vankeuteen ja eläintenpitokieltoon eläinsuojelurikoksesta Kouvolassa.

Ehdollinen tuomio on kolmen kuukauden mittainen ja nautaeläinten pitokielto kestää viisi vuotta.

Lypsytila joutui valvontaeläinlääkärin seurantaan jo vuonna 2015. Silloin tilan isännälle oli tullut rahaongelmia, joita seurasi täydellinen uupuminen. Tilanne kehittyi huonoon suuntaan, vaikka mies oli noin kymmenellä valvontakäynnillä saanut neuvoja eläintenhoitoon.

Valvontaeläinlääkäri sai joulukuussa 2016 vihjeen, jonka mukaan maitotilalta meijeriin toimitetun maidon bakteeritasot olivat nousseet ja maito oli pudonnut laadultaan kakkosluokkaan. Tilalla eläinlääkäri havaitsi, että navetta oli erittäin likainen, lehmät seisoivat lannassa ja niiden rehu oli syömäkelvotonta. Monella naudalla oli pötsi tyhjänä ja joillakin oli sorkkasairauksia sekä vakavia tulehduksia.

Valvontaeläinlääkäri joutui lopettamaan koko nautakarjan, koska eläimet olivat huonossa kunnossa. Nautoja oli 33. Eläinlääkärin mukaan muuta vaihtoehtoa ei ollut, koska joulu oli tulossa, eikä eläimille olisi saatu järjestetyksi syömäkelpoista rehua.

Tuomiosta kertoi ensin Kouvolan Sanomat.